HOTĂRÂRE Nr. 1072 din 11 septembrie 2003

privind avizarea de către Inspectoratul de Stat în Construcţii a documentaţiilor tehnico-economice pentru obiectivele de investiţii finanţate din fonduri publice

*Text în vigoare începând cu data de 23 august 2007*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 24 iulie 2007:*

*- Hotărârea Guvernului nr. 723/2007.*

În temeiul art. 107 din Constituţie,

Guvernul României adoptă prezenta hotărâre.

*ART. 1*

*(1) Documentaţiile tehnico-economice aferente obiectivelor de investiţii noi, care se finanţează, potrivit legii, din fonduri publice sau din credite externe, contractate sau garantate de stat, ai căror indicatori tehnico-economici se aprobă de Guvern în condiţiile prevăzute la art. 42 din Legea nr. 500/2002 privind finanţele publice, cu modificările ulterioare, se supun spre avizare din punct de vedere tehnic, cu titlu gratuit, Inspectoratului de Stat în Construcţii.*

(2) Avizul este prealabil şi obligatoriu în înţelesul art. 43 din Legea nr. 500/2002 şi se va solicita şi în cazul modificării soluţiei tehnice sau a valorii investiţiei aprobate în condiţiile legii.

*(3) Prevederile alin. (1) şi (2) se aplică şi lucrărilor de intervenţii la construcţii existente - reparaţii, modificări, reabilitări, consolidări, restaurări - finanţate din fonduri publice sau din credite externe, contractate ori garantate de stat, pentru care, potrivit valorii determinate conform devizului general, exclusiv TVA, legislaţia în vigoare prevede organizarea de licitaţii deschise.*

ART. 2

(1) Finanţarea pentru obiectivele de investiţii prevăzute la art. 1 nu se va asigura decât în condiţiile obţinerii avizului Inspectoratului de Stat în Construcţii.

(2) Ordonatorii de credite răspund de înscrierea în programele de investiţii a documentaţiilor tehnico-economice cu respectarea dispoziţiilor prezentei hotărâri.

*ART. 3*

*(1) Emiterea avizului de către Inspectoratul de Stat în Construcţii se face conform metodologiei stabilite prin ordin comun al ministrului dezvoltării, lucrărilor publice şi locuinţelor şi al inspectorului general de stat al Inspectoratului de Stat în Construcţii.*

*(2) Emiterea avizului de către Inspectoratul de Stat în Construcţii se face în termen de cel mult 10 zile lucrătoare de la data înregistrării documentaţiei pentru avizare.*

---------------